Får millionlønn av Helse Sør-Øst

KLAGER: Øyvind Halvorsen har kjempet for å bli hørt og klaget urologen og fastlegen inn til Helsetilsynet i Østfold. Foto: Ole Martin Grav/VG

Lege granskes for dødsfall

SARPSBORG (VG) En lege i Østfold granskes for å ha latt Øyvind Halvorsen (71) og minst tre andre menn gå med smerter og ubehandlet kreft over flere år.

May Linn Gjerding

8. februar 2011

Artikkelen er over ni år gammel

FAKTA Prostatakreft

Prostatakreft utvikler seg på ulikt vis fra pasient til pasient, men i de fleste tilfeller er det en «snill» form for kreft, slik at pasienten kan helbredes eller sykdommen holdes i sjakk gjennom mange år.

Prostatakreft oppdages vanligvis gjennom en undersøkelse av kroppen eller av en blodtest hvor man undersøker spesielt mot prostatakreft. Mistenkt kreft bekreftes senere gjennom undersøkelse av vevsprøver i mikroskop.

Prostatakreft kan behandles med kirurgisk inngrep, strålebehandling, hormonbehandling, cellegift eller kombinasjon av flere behandlingsformer.

Symptomer: Når kreftsvulsten påvirker urinavløpet, vil man få lokale symptomer. Disse symptomene er vanlige ved prostatakreft:

Hyppig vannlating

Tynn og svak urinstråle

Vanskeligheter med å tømme blæren

Blod i urinen

Blodmangel

Tretthet og vekttap

Smerter i rygg og skjelett Kilder: Rikshospitalet, Wikipedia Vis mer

En av mennene døde: Nå gransker Statens helsetilsyn om det skyldtes flere år med treg oppfølging fra legen.

En annen av legens pasienter måtte operere ut tre organer på grunn av kreftspredning. Overlegen som opererte mannen, mener at det kunne ha vært unngått hvis han hadde fått hjelp tidligere.

Har du tips om helse-Norge? Ta kontakt med VGs journalist her!

Fylkeslegen ber Statens helsetilsyn om å suspendere legen: Nå behandles fem klagesaker mot ham.

Fire menn ble på det offentliges regning sendt til urologen, som er ekspert i urinveissykdommer, for utredning ved mannens private klinikk i Østfold.

- Ingen beskjed

Helsetilsynet i Østfold utelukker ikke at kreftpasientene kunne ha blitt bedre, friske eller berget, hvis urologen hadde sørget for tidligere diagnose og kreftbehandling. De utviklet aggressiv kreft i prostata, blære eller urinveier.

- Alle har hatt alvorlige symptomer, men det kan se ut som om de har blitt fulgt opp for sent fra legens side, sier rådgiver Morten Slettmyr ved Helsetilsynet i Østfold.

Først i fjor fikk Øyvind Halvorsen (71) vite at han har kreft. Det hadde urologen som nå granskes, visst om i fire år. Fra 2004 til 2010 var han to ganger i året til kontroll hos urologen. Da han ble svært dårlig i fjor, fortalte urologen plutselig at ondartet prostatakreft ble påvist hos ham allerede i 2006.

- Du får med deg og husker det, hvis legen forteller deg at du har kreft. Jeg har ikke fått noen beskjed fra urologen - i alle fall ikke som jeg har skjønt - om at jeg har kreft, sier Øyvind Halvorsen.

Mens faren slåss for å holde seg på bena, kjempet datteren Ann-Cathrin Halvorsen for å få hjelp til faren.

Spredninger

I fjor vår fikk Øyvind påvist spredninger av kreften til skjelettet. Da først startet urologen behandlingen.

- Jeg har jo blitt frarøvet livet mitt, det er jo ikke sånn som det har vært. Hadde jeg blitt operert for kreft, kunne jeg ha vært bedre i dag. Det er ingen garanti for det, men en stor sjanse, sier Øyvind Halvorsen. Han har nå søkt om pasientskadeerstatning.

Hormonkuren han må gå på, gir ham svettetokter som er så sjenerende at han for det meste holder seg hjemme. Han må ha etterfølgende cellegiftbehandling, og han må ta smertestillende flere ganger i døgnet.

Saken hans er én av sakene tilknyttet urologen som blir gransket. Helsetilsynet mener urologen burde ha sett at pasienten hadde suspekte funn allerede i 2004.

Les videre under bildet ...

Faksimile VG 08.02.2011



«Det kunne muliggjort diagnostikk av prostatakreft i tidligere stadium med bedre mulighet for radikal behandling», skriver tilsynets sakkyndige.

Øyvind var inne til røntgen ved sykehuset én gang i året.

Sjokkerende

- Det er helt sjokkerende at det ikke har blitt gjort noe tidligere, og at en må kjempe for rettighetene sine når helsevesenet ikke har utført plikten sin. Jeg ser hvordan han har slitt og hvor redusert han har blitt. Nå ønsker vi å plassere ansvaret der det hører hjemme, sier Ann-Cathrin.

Tidligere var Øyvind i svært god fysisk form. Men så gikk han ned 12 kilo i vekt: 7. mars måtte han til legevakten.

Etter flere konsultasjoner for å finne årsaken, oppfordret en privat magespesialist umiddelbar undersøkelse av prostata. Datteren ringte til urologens klinikk 11. mars.

- Før vi rakk å komme hjem, ringte urologen og fortalte sjokkbeskjeden: Han sa at det ble konstatert ondartet prostatakreft allerede 28.11.2006, sier datteren.

Uken etter da Øyvind kom på kontroll, beroliget urologen ham og datteren.

- Han sa at han hadde fulgt med kreften som en smed. I tillegg ønsket han ikke at Sykehuset Østfold og fastlegen burde blandes inn. Han ønsket å ordne opp i det selv, sier datter.

10 mai fikk Øyvind påvist spredninger av kreften - og først da startet urologen behandlingen. I ettertid har han hevdet at han har drøftet kreften med pasienten.

VG får opplyst at fastlegen ikke fikk noe kreftbeskjed.

Ferdig med saken

- Stemmer det at det at du de siste fire årene ikke har fått noe tilbakemelding fra spesialisten om at pasienten hadde kreft?

- Ja, sier fastlegen som ellers viser til pågående utredning hos Statens helsetilsyn.

Urologen har millioninntekt fra det offentlige, og er 100 prosent avtalespesialist for Helse Sør-Øst.

Han ønsker ikke å kommentere saken.

- Er du informert om at en av pasientene nå er død?

- Jeg vet det. Men jeg har gitt det tilsvaret jeg skal gi til Helsetilsynet. Jeg regner meg som ferdig med saken, sier urologen til VG.

Ann-Cathrin Halvorsen oppfordrer pasienter og pårørende til å kontakte Pasientombudet og Helsetilsynet, dersom de har fått mangelfull eller dårlig behandling.

Taus Helse Sør-Øst

- Dette er en sak som nå behandles av Statens helsetilsyn og vi ønsker derfor ikke å kommentere saken, sier kommunikasjonsrådgiver Anne Brit Bøe ved Helse Sør-Øst.

Urologen er 100 prosent avtalespesialist for Helse Sør-Øst.

Ikke suspendert hittil

Statens helsetilsyn er i startfasen av behandlingen av den omfattende saken mot urologen.

Ved suspensjon skal legen få et forhåndsvarsel og én uke til å uttale seg på. Foreløpig har de ikke sendt varsel.

- Vi har mottatt en sak og jobber med den nå. Det er tidlig i saksbehandlingen for vår del, sier rådgiver Mariann Aronsen ved Statens helsetilsyn.

Anmeldt av sykehuset

Ved Sykehuset Østfold (SØF) har leger over tid vært bekymret over urologens faglige praksis.

Les videre under bildet ...

SLO ALARM: Fire kreftpasienter kom inn til Sykehuset Østfold, urologisk avdeling, etter forsinket oppfølging fra urologen, ifølge Helsetilsynet i Østfold. Leger ved sykehuset har sett en rekke uforståelig underbehandlede pasienter fra urologen. Foto: Ole Martin Grav/VG



Etter oppfordringer fra tilsynet, meldte SØF 10. januar i år om at «en rekke kreftpasienter» har blitt fulgt for sent og for dårlig av legen som nå granskes.

Ifølge Helsepersonelloven § 17 har helseansatte plikt til å melde fra ved farlige forhold for pasienten.

- Hvordan kan SØF ha sittet på kunnskap om at en avtalespesialist underbehandler en rekke kreftpasienter over tid? Hva gjorde dere med dette?

- Sykehuset Østfold har meldt fra til Helsetilsynet om i alt fire saker da vi oppfattet omfanget av problemene, og at omfanget var økende, sier kommunikasjonsdirektør Anne Grethe Erlandsen ved Sykehuset Østfold.

Alvorlig

Alarmen gikk da Helsetilsynet fikk et brev 17. juli i fjor: En mann skrev at han hadde hatt smertefull og hyppig vannlating i et år, uten at urologen tok grep. Da han begynte å tisse blod, sendt fastlegen ham til sykehuset hvor det ble påvist kreft med spredning.

- Vi ser veldig alvorlig på saken: Det gjelder flere saker og flere pasienthistorier med alvorlig utfall, sier rådgiver ved Helsetilsynet i Østfold, Morten Slettmyr til VG.

VIL HA LEGEN SUSPENDERT: Fylkeslege Elisabeth Lilleborge Markus mener at legen er en fare for pasientsikkerheten. Han er fortsatt i full jobb. Foto: THOMAS ANDREASSEN

En av mennene døde av prostatakreft i fjor høst, etter å ha vært pasient hos legen i over syv år. Familien hans har klaget til Helsetilsynet, fordi de mener at mannen ikke ble fulgt opp i tide.

To pasienter fikk ifølge Helsetilsynet i Østfold manglende oppfølging hos urologen: De utviklet prostatakreft med spredning, og kunne ha vært friskere i dag ved tidligere behandling.

Minst to av pasientene krever erstatning.

Det er bare i de mest alvorlige sakene, at Helsetilsynet ber om suspensjon av en lege under pågående saksbehandling hos Statens helsetilsyn.

«(...) Vi må legge vekt på at sykehuset fremholder at fagmiljøet påpeker underdiagnostisering og underbehandling av pasienter, som er uforståelig for dem. Det fremgår av meldingen at dette har skjedd i en rekke tilfeller, skrev fylkeslege Elisabeth Lilleborge Markus i et brev til Statens helsetilsyn 14. januar.

Helsetilsynet i Østfold er den første instansen som har gransket urologens praksis. Nå skal Statens helsetilsyn granske den omfattende saken, og vurdere om det er grunn til å frata ham autorisasjonen.

- Vi mener at det er grunn til å tro at vilkårene for å frata legen autorisasjon er til stede, sier Morten Slettmyr.

I januar ble klagesak nummer fem mot legen meldt til Helsetilsynet.

Publisert: 08.02.11 kl. 11:00

Mer om Helse